ReWOLusie - KKNK
Agtergrond oor projek
Hekelwerk wat Oudtshoorn se strate oornag verfraai het, het in 2019 feesgangers verras met die aanvang van die 25ste KKNK. Van bome tot pilare, motors en ander voorwerpe is met Oudtshoorniete se kreatiewe hekel- en breiwerk mooigemaak as deel van dié nuwe dorpsinisiatief.
In 2020 is Oudtshoorn weer verfraai, alhoewel die KKNK weens die COVID-19-pandemie nie kon plaasvind nie. Individue, besighede, skole, aftree-oorde en kerke is by dié gemeenskapsprojek betrek. ReWOLusie is by die tiende kykNET Fiëstas in 2020 met 'n spesiale prys vir innovasie bekroon.
Dié projek het in die winter van 2020 bykans 2,000 komberse aan organisasies en behoeftiges op Oudtshoorn en omliggende areas uitgedeel, waaronder Helen Bellinghanhof, Coronation Memorial, Eljada Nasorg, ACVV De Rust, die Oudtshoorn-hospitaal, die Toekomsrus-kliniek en verskeie kerke.
Danksy ABSA kon die stories van die vroue van Oudtshoorn in 2020 verewig word in 'n koffietafelboek met die deelnemers se inspirerende stories, handewerk en patrone. "ABSA se vennootskap met die KKNK en die gemeenskap deur die ReWOLusie-projek bemagtig vroue en ontwikkel hul vaardighede deur hekel- en breiwerk", sê David Wingfield, ABSA se hoof van bemarking. Bestel jou kopie per e-pos by info@kknk.co.za, of skakel 044 203 8600.
OP JULLE MERKE?
ReWOLusie: Nasionale Hekel-saam-inisiatief
Oudtshoorn se gemeenskapsinisiatief ReWOLusie gaan van krag tot krag, met twee opwindende vertakkings wat vanjaar aan dié projek vlerke gee. Benewens die bekende plaaslike hekel-en-brei-projek, kry ReWOLusie vanjaar 'n nasionale voetspoor danksy 'n Hekel-saam-veldtog. ReWOLusie is boonop weer een van die vennote van die filantroop Carolyn Steyn se veldtog 67 Blankets for Madiba. Die hele Suid-Afrika kan nou deelneem, met meer komberse as ooit wat warmte kan gee aan behoeftiges in die koue wintermaande.
Oudtshoorniet, Bets Wilkinson het 'n patroon ontwerp vir hekelaars regoor die land. Vanaf Maandag 3 Mei stel die KKNK oor 13 weke elke Maandag 'n stukkie van dié kombers se patroon op die webblad vry. Aan die einde van die 13 weke het elke deelnemer 'n volledige kombers.
Wees só deel van ReWOLusie se Hekel-saam:
Jy kan jou kombers skenk vir 'n liefdadigheidsveiling op Nasionale Vrouedag (9 Augustus 2021). Fondse wat só ingesamel word, word gebruik vir bemagtigingsprojekte onder vroue in Oudtshoorn.
Jy kan die kombers hou, of as geskenk vir iemand anders gee.
As jy nie self wil of kan hekel of brei nie, oorweeg 'n skenking van R1,800. Dié geld word gebruik om die nodige wol en ander hulpmiddels te koop vir iemand wat dit nie self kan bekostig nie, maar steeds graag wil meedoen met die idee dat dit jóú kombers word wanneer dit voltooi is.
Of, as jy ongebruikte wol het, skenk dit – elke bol wol help.
Die ReWOLusie gaan oor mense. Om te deel met die mense in ons gemeenskappe. Ons deel gesprekke, stories, hartseer, blydskap en komberse. Ons is onlosmaaklik deel van die mense om ons. Ons wil met hierdie projek soveel mense moontlik betrek, dit gaan nie nét oor die kuns van hekel nie, maar ook oor die kuns van menswees. Ons wil die ervaring met jou deel en jou deel maak van ons ReWOLusie-familie.
Madeleine Miles, projekleier sê: "My broek het ook gebewe toe ek die eerste keer die kombers sien. Dis 'n kunswerk en ek hekel nou maar eers vir vier jaar. Moenie bang wees nie, ons wil jou help om deel te neem. Vir die beginners gaan ons stap vir stap help met soveel moontlik bronne. Vir die hekelaars wat meer ervare is – julle kreatiwiteit kan vlerke kry met die projek.
Hou in gedagte dat hierdie die eerste projek van sy soort is en ons ook soos julle baie gaan leer uit die proses. Nie een van ons is professionele patroon-skrywers nie. As ons iets iewers gemis het, stel ons dadelik in kennis. Daar gaan ook elke week lekker op sosiale media-platforms gesels word, waar ons vir mekaar raad kan gee en foto's van ons vordering plaas."
ReWOLusie wil kreatiwiteit bevorder, so daag jouself uit met verskillende kleure en kombinasies. Ons weet egter daar is mense wat bietjie veiliger wil wees, daarom het ons sewe kleure vir kleurkombinasies gekies. Jy kan egter baie meer kleure gebruik. Wie is nou bang?
Wat jy moet weet voor jy wegspring!
Die kombers se mates is 120cm (w) x 180cm (h).
Omdat mense se spanning verskil gaan die grootte van jou kombers moontlik met 'n paar sentimeter verskil.
NOTA: Jy gaan verskillende groottes hekelpenne gebruik in sommige rye.
42 tot 46 bolletjies 50g katoenjaarn soos bv. Raeesah of Vinnis. Die hoeveelheid wol wat jy gaan gebruik, word deur die spanning van jou breiwerk bepaal. Jy kan enige ander akrielwol ook gebruik, jy sal net jou hekelpen-grootte moet aanpas as dit dikker wol is. Vir Charity/Elle Gold/Kartopu, beveel ons die volgende hekelpen-groottes aan: 4mm, 4,5mm, 5mm Komberse wat met Charity of ander DK-akrielwol gehekel word, gaan groter as die katoenwolkomberse wees.
Die patroon word in drie verskillende weergawes verskaf:
Suid-Afrikaanse hekelterme met foto's
Verwys na die tabel hieronder vir die verskil tussen terme:
ks – kettingsteek ch - chain ch - chain
gs - glipsteek sl st - slip stitch sl st - slip stitch
kb - kortbeen sc - single crochet dc - double crochet
hlb - halwe langbeen hdc - half double crochet htc - half treble crochet
lb - langbeen dc - double crochet tc - treble crochet
Jy moet 'n kettingsteek, kortbeen, halwe langbeen, langbeen en glipsteek kan doen. Al die steke wat ons gebruik in die patroon is 'n kombinasie van hierdie steke.
Moenie bekommerd wees as van die steke vreemd of nuut lyk nie. Die verveelde huisvrou wys jou hoe!
Gaan loer gerus na die video's en instruksies hier:
Halwe langbeen (hlb)
Hekel in agterste lus
Skuifsirkel/ magic ring
Hoe om nuwe kleur aan te heg
Fondasie halwe langbeen
Ons gaan deurgaans wenke gee oor hoe om steke op ander maniere te maak.
Die belangrikste is om een metode deurgaans te gebruik. As jy gemaklik is met die wyse waarop jy dit tans doen, hou daarby. Daar is nie 'n reg of verkeerd nie. Eenvormigheid is belangrikste (stick with what you pick). Sodra jy kans sien kan jy die alternatiewe maniere oefen en baasraak in jou eie tyd.
Die kombers is geskik vir beginners en gevorderde hekelaars. Moeiliker steke word met behulp van videos en instruksies verduidelik. Indien die moeiliker steke steeds uitdagend is, word 'n makliker opsie altyd as alternatief aangebied, sonder om die prag van die kombers te verloor.
Toets eers jou pengrootte. Begin met 'n 4 mm-hekelpen. As jy weet jy hekel baie los kan jy met 'n 3,5 mm-pen begin hekel. Dit is baie belangrik dat jy eers die eerste vier rye hekel, voordat jy jou breedte meet. Moenie die wol knip na elke kleurwisseling nie, ingeval jy dalk van voor af moet begin. Die eerste vier rye neem nie lank om te hekel nie en dit is die ekstra moeite werd om seker te maak jou hekelpen-grootte is reg.
Fraiings, toiings, fraffels, ente of los drade
Wat jy dit ook al noem, werk hulle elke week weg! As jy seker is dat jou steektelling reg is, werk die hekelgare weg soos jou kombers vorder. Daar gaan baie van hulle wees en jy wil dit nie tot laaste los nie.
Dit is baie belangrik om ná elke ry jou steke te tel. Ons noem dit weer: Tel na elke ry jou steke. Gebruik steek-merkers of sommer ander kleur wol om seker te maak jou steke is elke keer reg. Niemand wil in week vyf alles lostrek en van voor af begin nie. Het ons genoem dat jy na elke ry jou steke moet tel?
Voor- en agterkant
Die kombers het 'n duidelike voor- en agterkant. Maak altyd seker dat jy aan die regte kant hekel. Maak 'n strikkie aan die voorkant, dan weet jy altyd watter kant is voor en watter kant is agter. Jy kan ook steekmerkers hiervoor gebruik.
Hoeveel wol het ek nodig?
Omdat almal verskillende hoeveelhede kleure gebruik en spanning verskil kan ons nie presies aandui hoeveel bolle van elke kleur jy benodig nie. Die patroon dui nie aan hoeveel kleure en watter kleure om waar te gebruik nie, hierdie is persoonlike keuse en ons wil graag kreatiwiteit aanmoedig. Daar is byvoorbeeld 12 kleure in die kombers in die patroon gebruik.
Onthou dat die projek versprei is oor 13 weke en jy gaan nie alles onmiddellik benodig nie. As jy eers bietjie met jou kleure wil speel koop nou die helfte en later die res.
Jy gaan egter ongeveer 42 tot 46 bolle katoenjaarn benodig. Dit is 50g Raeesah katoenjaarn, en dieselfde jaarn waarmee ons oorspronklike voorbeeld en patroonkombers gehekel is.
Riglyne vir aankope:
Daar is gewoonlik drie kleure wat meer as ander gebruik word, bv. wanneer die rand gehekel word, om die blokke en reg rondom die kombers.
Kies dus vir jou meer van kleur 1 sodat dit jou hoofkleur is en kleur 2 en kleur 3 as komplimentêre kleure om daarby in te skakel.
Die heel belangrikste is om genoeg van jou hoofkleur (kleur 1) vir jou rand uit te hou. Hou omtrent 3 bolle (50g) jaarn uit vir die laaste 4 rye van jou rand.
Die ander kleure kan jy eweredig versprei of soos aangedui in tabel hieronder. Dit gaan regtig hier oor persoonlike keuse.
'n Rowwe aanduiding met sewe kleure kan dus soos volg lyk:
Kleur 2 8
Kleur 3 7
Kleur 4 6
Kleur 5 6
Kleur 6 5
Kleur 7 5
DK Akriel wol soos Charity en Elle Gold gebruik om en by 19 tot 22 bolle.
Kan ek my kombers groter maak?
Die steektelling van die kombers is uitgewerk op 148 steke om al die verskillende tipe steke te laat uitwerk in elke ry. Ongelukkig kan jy nie die steektelling vermeerder of verdubbel om jou kombers groter te maak nie. Jy kan wel later by die rand 'n ekstra paar rye omhekel om dit effe breër te maak.
Die patroon word oor dertien weke vrygestel en saam gehekel:
Die projek kom op Nasionale Vrouedag (9 Augustus) tot 'n einde met 'n gepaste feesviering. As jy teen 'n stadiger tempo vorder, is dit geen probleem nie. Ons antwoord steeds alle vrae op ons platforms tot tien weke na die projek. Moenie oorweldig voel nie – ons is hier vir jou.
Volg die KKNK op Facebook (@KKNKfees), maar maak ook seker Daleen Witbooi het jou kontakbesonderhede sodat jy nie enige inligting, advies of nuus misloop nie.
Kontak Daleen by 044 2023 8600 of stuur 'n e-pos na info@kknk.co.za. Jy kan ook hier registreer om deel te wees van Hekel-saam en al die inligting te ontvang.